## Οδηγία για τη συμπλήρωση, υπογραφή και υποβολή του ΤΕΥΔ

**1. Το ΤΕΥΔ συμπληρώνεται κατά περίπτωση ως εξής**:

**I.** Το **μέρος Ι** είναι συμπληρωμένο από την αναθέτουσα αρχή και όλα τα υπόλοιπα μέρη (ΙΙ, ΙΙΙ, ΙV και VI) συμπληρώνονται από τον οικονομικό φορέα.

**II.** Το **μέρος ΙΙ** αφορά **πληροφορίες** **σχετικά με τον οικονομικό φορέα**.

**II.A** Το **μέρος ΙΙ.Α** συμπληρώνεται από τους οικονομικούς φορείς ***με την επισήμανση πως το ερώτημα σχετικά με την εγγραφή σε επίσημο κατάλογο/μητρώο εγγεγραμμένων οικονομικών φορέων*** είναι άνευ αντικειμένου ή απαντάται αρνητικά για τους φορείς που δραστηριοποιούνται στην Ελλάδα και απαντάται θετικά μόνο από αλλοδαπούς φορείς, σε περίπτωση που υφίσταται η εν λόγω εγγραφή. Στην τελευταία αυτή περίπτωση (στην περίπτωση αλλοδαπών οικονομικών φορέων για τους οποίους υφίσταται η εν λόγω εγγραφή) απαντάται θετικά το ερώτημα και συμπληρώνονται οι πληροφορίες στα ερωτήματα (α) έως (ε) που παρατίθενται παρακάτω (βλέπε ά.2.2.5.2. , Β.6)

Επίσης, το ερώτημα του ***τρόπου συμμετοχής*** αφορά την περίπτωση που **ο οικονομικός φορέας συμμετέχει ως ένωση**. Σε περίπτωση θετικής απάντησης, συμπληρώνονται τα ερωτήματα (α) έως (γ) που παρατίθενται παρακάτω, σύμφωνα με τα οριζόμενα στο τελευταίο εδάφιο του ά.2.4.1 της παρούσας διακήρυξης. Επίσης, όταν ο οικονομικός φορέας συμμετέχει υπό τη μορφή ένωσης, τότε υποβάλλονται χωριστά ΤΕΥΔ για κάθε μέλος – φορέα της ένωσης, σύμφωνα με το μέρος 2 του παρόντος.

Τέλος, στο πεδίο «Τμήματα συμπληρώνεται/ονται το τμήμα/ τμήματα για το οποίο ή για τα οποία υποβάλλεται η προσφορά (τμήμα 1, τμήμα 2 κλπ ή για όλα τα τμήματα κλπ)

**ΙΙ.Β** Το **μέρος ΙΙ.Β** αφορά τους οικονομικούς φορείς υπό τη μορφή **νομικών προσώπων** (ΕΠΕ, ΕΕ, ΟΕ, ΑΕ, ΙΚΕ κλπ).

Στο πρώτο πεδίο συμπληρώνεται το όνομα, η ημερομηνία και ο τόπος γέννησης του αρμοδίου/εξουσιοδοτημένου προσώπου, το οποίο εκπροσωπεί τον οικονομικό φορέα (το νομικό πρόσωπο εν προκειμένω) για τους σκοπούς της παρούσας διαδικασίας ανάθεσης σύμβασης.

Στο δεύτερο πεδίο συμπληρώνεται η θέση του/ιδιότητα υπό την οποία ενεργεί (π.χ. εξουσιοδοτημένο μέλος του διοικητικού συμβουλίου μιας ανώνυμης εταιρείας ή ο ένας εκ των διαχειριστών μίας ετερόρρυθμης ή ομόρρυθμης εταιρείας ή ενδεχομένως ο μοναδικός διαχειριστής).

Στα πεδία τρίτο έως πέμπτο συμπληρώνονται η ταχυδρομική διεύθυνση, το τηλέφωνο και το ηλεκτρονικό ταχυδρομείο του αρμοδίου/εξουσιοδοτημένου προσώπου.

**Στο έκτο (τελευταίο) πεδίο** συμπληρώνονται **τα ονοματεπώνυμα των προσώπων που είναι μέλη του διοικητικού, διευθυντικού ή εποπτικού οργάνου ενός οικονομικού φορέα ή έχουν εξουσία εκπροσώπησης, λήψης αποφάσεων ή ελέγχου σε αυτό** (π.χ. τα ονοματεπώνυμα του διευθύνοντα συμβούλου και όλων των μελών του διοικητικού συμβουλίου μιας ανώνυμης εταιρείας, το/τα ονοματεπώνυμα του/των διαχειριστή/ών μιας ετερόρρυθμης ή ομόρρυθμης εταιρείας). Επίσης, θα αναφερθεί ρητά **ο ρόλος τους στο νομικό πρόσωπο** (π.χ. πρόεδρος, διευθύνων σύμβουλος, μέλος ή διαχειριστής) και **η έκταση/μορφή/σκοπός της εκπροσώπησης**.

**ΙΙ.Δ** Το **μέρος** **ΙΙ.Δ.** αφορά την περίπτωση της **υπεργολαβικής ανάθεσης** και απαντάται από τους οικονομικούς φορείς θετικά ή αρνητικά. Στην περίπτωση που απαντάται θετικά, συμπληρώνεται/ονται ο/οι προτεινόμενος/οι υπεργολάβος/οι καθώς και το ποσοστό της σύμβασης που θα ανατεθεί υπό μορφή εργολαβίας. **Στην περίπτωση που το ποσοστό αυτό υπερβαίνει σωρευτικά το 30%,** τότε υποβάλλεται/ονται μαζί με το ΤΕΥΔ του συμμετέχοντα οικονομικού φορέα **και χωριστό/ά ΤΕΥΔ** εκ μέρους του/των υπεργολάβου/ων, σύμφωνα με το μέρος 2 του παρόντος και το ά.4.4 της παρούσας διακήρυξης.

**ΙΙΙ & IV** Τα **μέρη** **ΙΙΙ.Α** και **Β και Γ** (λόγοι αποκλεισμού) και το **μέρος** **IV.Α** (καταλληλότητα)συμπληρώνονται **σε κάθε περίπτωση** από τους οικονομικούς φορείς**.**

**VI** Το **μέρος VI** συμπληρώνεται **σε κάθε περίπτωση** με την ημερομηνία, τον τόπο και **την/τις υπογραφή/ές, η/οι οποία/ες δεν απαιτείται να φέρει/ουν θεώρηση γνησίου της υπογραφής.** Η τελευταία παράγραφος του μέρους VI («*Ο κάτωθι υπογεγραμμένος* ***δίδω/δε δίδω*** *επισήμως τη συγκατάθεσή μου ……»)* συμπληρώνεται στην περίπτωση που ο/οι υπογράφων/ντες το ΤΕΥΔ δίνει/ουν τη συγκατάθεσή του/τους στον Δήμο για να αποκτήσει πρόσβαση στο δικαιολογητικό του μέρους ΙΙΙ.Α (δηλαδή το απόσπασμα ποινικού μητρώου).

Τέλος, όπου υπάρχει **διαδικτυακή διεύθυνση δημόσιας αρχής** που εκδίδει πιστοποιητικά ή άλλα έγγραφα, **δεν συμπληρώνεται**, διότι στη χώρα μας δεν υπάρχει δυνατότητα πρόσβασης των αναθετουσών αρχών σε ελληνικές βάσεις δεδομένων προς αναζήτηση των σχετικών πιστοποιητικών.

**2. Το ΤΕΥΔ υπογράφεται και υποβάλλεται κατά περίπτωση ως εξής:**

**Σε κάθε περίπτωση το ΤΕΥΔ υπογράφεται και υποβάλλεται ως δικαιολογητικό συμμετοχής στον υποφάκελο «Δικαιολογητικά συμμετοχής – τεχνική προσφορά» σε μορφή αρχείου pdf.**

* Στην περίπτωση που ο συμμετέχων οικονομικός φορέας είναι **φυσικό πρόσωπο** (ατομική επιχείρηση), τότε αυτό το πρόσωπο θα πρέπει να υπογράψει το ΤΕΥΔ.
* Στην περίπτωση που ο συμμετέχων οικονομικός φορέας είναι **νομικό πρόσωπο**, δηλαδή όπου περισσότερα από ένα άτομα είναι μέλη του διοικητικού, διευθυντικού ή εποπτικού οργάνου ενός οικονομικού φορέα ή έχουν εξουσία εκπροσώπησης, λήψης αποφάσεων ή ελέγχου σε αυτό (όπως π.χ. ο διευθύνων σύμβουλος και όλα τα μέλη του ΔΣ στην περίπτωση μιας ανώνυμης εταιρείας ή οι διαχειριστές μιας ετερόρρυθμης ή ομόρρυθμης εταιρείας ή στην περίπτωση οποιουδήποτε νομικού προσώπου για το οποίο έχουν εξουσία εκπροσώπησης, λήψης αποφάσεων ή ελέγχου σε αυτό περισσότερα του ενός πρόσωπα), τότε, σύμφωνα με το άρθρο 79Α του Ν. 4412/2017, **είναι αρκετή η υπογραφή του κατά περίπτωση εκπροσώπου του οικονομικού φορέα**. Ως εκπρόσωπος του οικονομικού φορέα , νοείται ο νόμιμος εκπρόσωπος αυτού, όπως προκύπτει από το ισχύον καταστατικό ή το πρακτικό εκπροσώπησής του κατά το χρόνο υποβολής της προσφοράς ή αίτησης συμμετοχής ή το αρμοδίως εξουσιοδοτημένο φυσικό πρόσωπο που εκπροσωπεί τον οικονομικό φορέα για διαδικασίες σύναψης συμβάσεων ή για συγκεκριμένη διαδικασία σύναψης σύμβασης. .
* Όταν συμμετέχουν οικονομικοί φορείς **υπό τη μορφή ένωσης**, πρέπει να συμπληρωθούν και να υποβληθούν για κάθε φορέα – μέλος της ένωσης **χωριστά ΤΕΥΔ**, στα οποία παρατίθενται οι πληροφορίες που απαιτούνται σύμφωνα με τα μέρη II έως ΙV. Τα χωριστά ΤΕΥΔ υπογράφονται από τους αντίστοιχους οικονομικούς φορείς – μέλη της ένωσης.
* Στην περίπτωση που ο συμμετέχων οικονομικός φορέας δηλώσει πως **θα αναθέσει υπό μορφή υπεργολαβίας ποσοστό της σύμβασης που ξεπερνάει το 30% της συνολικής της αξίας** (στο μέρος ΙΙ.Δ), τότε υποβάλλεται/ονται μαζί με το ΤΕΥΔ του συμμετέχοντα οικονομικού φορέα **και χωριστό/ά ΤΕΥΔ** εκ μέρους του/των υπεργολάβου/ων, στο/α οποίο/α παρατίθενται οι πληροφορίες στις ενότητες Α και Β του μέρους ΙΙ και στις ενότητες Α και Β του μέρους ΙΙΙ. Το/τα χωριστό/ά ΤΕΥΔ υπογράφεται/ονται εκ μέρους του/των υπεργολάβου/ων.